ཆ་འཕྲིན་དང་དཔལ་འབྱོར་གོང་ནས་གོང་དུ་འཕེལ་བའི་དེང་གི་དུས་སུ།ལོ་ཙཱའི་སྤྱོད་སྒོ་ཆེ་ལ།རིན་ཐང་དང་དོན་སྙིང་ལྷག་པར་མངོན་པས།དང་ཐོག་ང་ཚོས་ལོ་ཙཱར་ངོས་འཛིན་གང་ལེགས་ཡོད་དགོས་ཏེ།དེའང་ལོ་ཙཱའི་བྱ་བ་ལ་ལྟ་ཚུལ་དང་འདུ་ཤེས་ཇི་ལྟར་བཅངས་མིན་ནི།ལོ་ཙཱའི་ལས་རིགས་ཀྱི་ལྟ་སྤྱོད་འཛུགས་སྐྱོང་ལ་ཐུག་ཡོད།ལྕང་སྐྱ་རོལ་པའི་རྡོ་རྗེའི་དག་ཡིག་མཁས་པའི་འབྱུང་གནས་ལས།གཟུ་བོའི་བློས་ཚིག་དང་དོན་གྱི་ཆ་ལ་ལེགས་པར་དཔྱད།རང་གིས་ཇི་ལྟ་བ་བཞིན་མ་ཤེས་པ་རྣམས་མཁས་པར་གྲགས་པ་མཆོག་དམན་སུ་ལ་ཡང་རུང་སྟེ་ལེགས་པར་དྲིས་ཤིང་ཐེ་ཚོམ་བཅད་ནས།ཚིག་གསལ་ཞིང་གོ་བདེ་བ་དོན་དང་མི་འགལ་བར་བྱས་ཏེ་ལེགས་པར་བསྒྱུར་ན།རང་གཞན་གྱི་རྒྱུད་ལ་ལེགས་ཚོགས་དུ་མ་སྤེལ་བར་ནུས་ཞེས་གསུངས་པ་ཇི་བཞིན་དུ།རང་རེ་ལོ་ཙཱ་བ་ནི་རིག་གནས་ཀྱི་ཁ་ལོ་སྒྱུར་མཁན་དང་།དར་སྤེལ་གཏོང་མཁན་ཞིག་ཡིན་པས།མ་ཡིག་གི་རིན་ཐང་དང་རིག་གནས་ཀྱི་འཕེལ་ཕྱོགས།སྤྱི་ཚོགས་ཀྱི་དགོས་མཁོ།ལོ་ཙཱ་བའི་བྱང་ཚད་དང་མཚན་ཉིད་སོགས་གང་སྤྱི་ནས་དོ་སྣང་ཆེན་པོ་ཡོད་དགོས་སྟབས།རིག་པའི་གནས་གང་ལ་སློབ་གཉེར་བྱས་རུང་།ཉན་པ་པོའི་ངོས་ནས་ཕྱོགས་ལྷུང་གི་ལྟ་བ་མེད་པ་ཞིག་དང་།གཉེར་བྱའི་གནས་ལ་དད་པ་དང་འདུན་པ།བརྩོན་འགྲུས་སོགས་དགོས།དེའང་ལམ་རིམ་ཆེན་མོ་ལས།དེ་ལ་གཟུ་བོར་གནས་པ་ནི།ཕྱོགས་ལྷུང་མེད་པ་སྟེ་དེ་ཡོད་ན་དེས་བསྒྲིབས་ནས་ཡོན་ཏན་མི་མཐོང་བས་ལེགས་པར་བཤད་པའི་དོན་མི་རྙེད་དེ་ཅེས་དང་།ཕྱོགས་ལྷུང་ནི།རང་གི་ལུགས་ལ་ཆགས་པ་དང་གཞན་གྱི་ཆོས་ལུགས་ལ་ཞེ་སྡང་བའོ།།ཞེས་གསུངས་པ་ལྟར།གཟུར་གནས་བློ་ལྡན་དོན་དུ་མ་གཉེར་པར་རང་གི་མི་རིགས་དང་རྒྱལ་ཁབ་ཀྱི་རིག་གནས་ལ་མཁྲེགས་བཟུང་བྱས་ཏེ།དེ་ནི་བླ་ན་མེད་ཅིང་རྩེ་མོར་སོན་པར་རློམས་ནས།གཞན་གྱི་རིག་གནས་དང་དུ་མི་ལེན་པའི་བསམ་སྤྱོད་ཡིན།དེའང་མཐའ་གཉིས་སུ་མ་ལྷུང་བའི་གཟུ་བོའི་བློས་ལེགས་ཉེས་བླང་དོར་གྱི་གནས་ལ་དཔྱོད་པ་དང་།ཚིག་དོན་དང་གཞུང་ལུགས་ཀྱི་དོན་ལ་སྒྲོ་འདོགས་བཅད་དེ།མ་ཡིག་གི་བརྗོད་དོན་རྣམས་བུ་ཡིག་གི་ལམ་ནས།ཚིག་ཁ་གསལ་ཞིང་གོ་བདེ་བ།དོན་དང་མི་འགལ་བ་བཅས་ཡོང་བར་དོན་དུ་གཉེར་ཏེ།མཁས་པར་གྲགས་པ་མཆོག་དམན་ཀུན་ལ་ལེགས་པར་དྲིས་ཏེ་བསྒྱུར་དགོས།སློབ་དཔོན་འཕགས་པ་ལྷས་མཛད་པའི་དབུ་མ་བཞི་བརྒྱ་པ་ལས།གཟུར་གནས་བློ་ལྡན་དོན་གཉེར་བའི།།ཉན་པོ་སྣོད་ཅེས་བྱ་བར་བཤད།།ཅེས་ཤེས་བྱ་རིག་གནས་སློབ་གཉེར་བས་གཟུ་བོའི་བློས་གཞན་གྱི་ཤེས་བྱ་རིག་གནས་ཀྱི་དཔལ་ཡོན་རྣམས་ལ་སློབ་སྦྱོང་དང་དང་ལེན་བྱ་བ་ཡིས།དེས་མིའི་རིགས་ཀྱི་འཕེལ་རྒྱས་ལ་བཀག་འགོག་དང་ཞི་མཐུན་མཉམ་གནས་ལ་གནོད་པའི་སྦྱོར་བ་ཅི་ཡང་མེད་དོ།།དེས་ན།ལོ་ཙཱ་བར་གཟུ་བོར་གནས་ཤིང་ཕྱོགས་སུ་མི་ལྷུང་བའི་བློ་དང་ལྡན་ནའང་།ལེགས་བཤད་དང་ཉེས་བཤད།འཕེལ་རྒྱས་དང་བདེ་སྐྱིད་ལ་སྨན་པའི་གནས་ལ་ཞིབ་མོའི་བློས་དཔྱོད་ཅིང་།འཇུག་ལྡོག་ཚུལ་བཞིན་བྱེད་པའི་རྣམ་དཔྱོད་ཀྱི་ཤེས་རབ་མེད་ཚེ།རང་གིས་ལྷག་བསམ་དང་ངལ་བ་དུ་མས་འབད་ཀྱང་།ལོ་ཙཱའི་ལས་འདིས་མིའི་རིགས་ལ་ཕན་ཐོགས་ཐུབ་མིན་ནི་བརྗོད་ཁག་པོ་ཞིག་ཡིན་པས།ལོ་ཙཱ་བ་རང་ཉིད་ནས་ལོ་ཙཱའི་ཁྱད་འཕགས་ལྡན་པའི་དགེ་མཚན་དང་ཡོན་ཏན་རྣམས་ལ་ངེས་ཤེས་འདྲོངས་ཏེ།འབད་པ་དང་བརྩོན་པ་ཆེན་པོ་བསྐྱེད་དགོས།